ત્યારબાદ પોતે જે સર્વોપરી કાર્ય કરવા પધાર્યા હતા તેનાં દ્વાર ખુલ્લાં મૂક્યાં અને શરદપૂર્ણિમાનો ચંદ્ર જેમ સોળે કળાએ ખીલે તેમ શ્રીજીમહારાજનો સંકલ્પ પણ સોળે કળાએ ખીલ્યો. તેઓશ્રીએ શ્રીજીસંમત સનાતન, સર્વોપરી અને વાસ્તવિક સિદ્ધાંતો તથા ઉપાસના જે જીવનપ્રાણ અબજીબાપાશ્રીએ સમજાવ્યાં તેને છડેચોક પ્રવર્તાવ્યાં. વળી, એકમાત્ર મહારાજ અને મુક્તોની જ મંદિરોના સિંહાસનમાં પ્રતિષ્ઠા કરી શુદ્ધ અજોડ ઉપાસનાયુક્ત મંદિરોની રચના કરી, સમગ્ર સ્વામિનારાયણ સંપ્રદાયમાં શુદ્ધ ઉપાસનાની ક્રાંતિ આણી. શાસ્ત્રોમાં રહેલા પરોક્ષાર્થનાં વચનોને ગૌણ કરી સ્વમુખવાણી વચનામૃતના જ શબ્દે શબ્દની વાસ્તવિક સમજૂતી આપી શુદ્ધ સર્વોપરી ઉપાસના અને અનાદિમુક્તની સ્થિતિ દૃઢ કરાવી. એથી જ તેઓશ્રી સમગ્ર સંપ્રદાયમાં ‘વચનામૃતના આચાર્ય’ તરીકે વિખ્યાતિ પામ્યા છે. તેઓશ્રીએ વર્તનશીલ અને દિવ્યજીવન જીવતા તથા ધર્મનિયમમાં સુદૃઢ એવા બહોળા સંત સમાજ તથા હરિભક્ત સમાજની રચના કરી છે. આ ઉપરાંત, સમગ્ર સમાજમાં સ્વામિનારાયણ સંપ્રદાયનાં સિદ્ધાંતો તથા સનાતન મૂલ્યો દૃઢ થાય અને ભારતીય પ્રણાલિકા તથા ઉચ્ચ સંસ્કારોનું સિંચન કરતી ‘સ્વામિનારાયણ દિગ્વિજય મંડળ’ પ્રવૃત્તિનો પ્રારંભ પણ તેઓશ્રીની જ દિવ્ય પ્રેરણાથી થયો છે. વળી, તેઓશ્રીની જ દિવ્ય પ્રેરણાથી સમાજઉત્થાન માટે ગુરુકુલો તથા શૈક્ષણિક સંકુલોની સેવા, આરોગ્ય સેવા, રાહત સેવાકાર્યો, આદિવાસી ઉત્કર્ષ સેવાપ્રવૃત્તિ અને મહિલા ઉત્કર્ષ સેવાપ્રવૃત્તિઓ કાર્યરત છે. ગુરુવર્ય પ.પૂ. બાપજીના ‘કારણ સત્સંગને વિશ્વવ્યાપી કરવાના’ દિવ્ય સંકલ્પ અનુસાર દેશ-પરદેશમાં ઠેર ઠેર કારણ સત્સંગ ઝડપભેર વિસ્તરી રહ્યો છે.